### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 6. november 2024 har vedtaget Magistratens foranstående indstilling af 8. oktober 2024.

Danmarksdemokraternes byrådsgruppe henholdt sig til deres oprindelig forslag.

Magistratsafdelingen for Teknik og Miljø udarbejder notat.

###

BESLUTNINGSFORSLAG FRA DD

Med [adresse] temaplan for VE-anlæg har byrådet udpeget områder, der vurderes at være potentielt egnede til henholdsvis store vindmøller og store solcelleanlæg. [adresse] blev vedtaget på byrådsmødet d. 18. november 2020.

Aktuelt er der 14 igangværende eller kommende projekter med ansøgninger fra udviklere, som gerne vil placere solcelleparker i [adresse], og forvaltningen har påbegyndt sagsbehandlingen af flere af disse.

Rundt om i [adresse] skæmmer store solcelleprojekter imidlertid. Borgermodstanden kan hurtig blive stor, og der er eksempler på landsbyer, som er blevet lukket inde i sorte solcelleørkner, mens unikt dansk landbrugslandskab er gået tabt. Det ønsker Danmarksdemokarterne at undgå i [adresse].

Store solcelleanlæg bidrager imidlertid til opfyldelsen af byrådets mål om, at [adresse] skal være CO2-neutral i 2030, og som kommune har vi også et ansvar for at sikre lokal grøn energiproduktion. Derfor er det nødvendigt med solcelleanlæggene.

Flere kommuner har vist, at det er muligt at sikre lokal opbakning, hvis der fra start stilles klare krav til de udviklere, som ønsker at etablere store solcelleanlæg.

Med lovgivningen er det et krav, at en udvikler, som ønsker at opsætte solcelleanlæg, skal kompensere kommunen økonomisk, når der opføres solceller. Herudover har byrådet med VE-planen opstillet få retningslinjer for projekterne.

Danmarksdemokraterne mener imidlertid, at vi skal gå længere og stille større og klare krav til udviklerne, så den nødvendige opbakning i lokalområderne sikres.

Der skal derfor udarbejdes retningslinjer med krav, hvis formål er at sikre solcelleanlæg, som er æstetisk velintegrerede i landskabet, giver lokalbefolkningen adgang til nye rekreative oplevelseslandskaber, skaber levesteder for planter og dyr, etablerer rammer for friluftsliv og resulterer i nye herlighedsværdier.

Erfaringer fra andre kommuner viser, at det er muligt at stille krav til udviklere og give noget tilbage til lokalområdet. Det kræver dog, at der fra politisk side bliver sendt et klart og tydeligt signal om, at man ikke accepterer projekter, som ikke giver noget tilbage til lokalområdet, og som ikke har lokal opbakning. Med dette forslag får [adresse] således muligheden for at sikre attraktive solcelleanlæg.

Det indstilles derfor,

1) At Teknik og Miljø på baggrund af nedenstående forslag samt byrådets drøftelser udarbejder retningslinjer med krav til etablering af solcelleanlæg i [adresse]

Forvaltningen vil efterfølgende kunne bruge de byrådsbesluttede retningslinjer og krav i dialogen med potentielle projekter for solcelleanlæg.

Forslag til krav

Danmarksdemokraterne foreslår følgende krav, som kvalificeres og justeres efter byrådets drøftelse.

1) Lokal opbakning er afgørende

En forudsætning for solcelleanlæg, som passer ind i de enkelte lokalområder, er, at man lokalt er med til at udarbejde planerne for solcelleanlæggene. På den måde får man de bedste projekter og samtidig sikres der lokalt ejerskab til projekterne. Udviklere skal derfor kunne dokumentere, at der er lokal opbakning til solcelleprojektet, før man kan gå videre i planprocessen. Her bør der som minimum være sikret opbakning fra det lokale fællesråd.

Herudover er åbenhed vigtig for at undgå mytedannelse i lokalområder. Udviklere skal derfor også redegøre for forhåndsaftaler med lodsejere og for dialogen med øvrige naboer.

2) Lokalt medejerskab og styrkelse af lokalområder

Erfaringsmæssigt sikres opbakning til VE-projekter ofte med lokalt medejerskab, så dem, som skal se på og færdes ved solcelleanlæggene, også får del i fortjenesten. Herudover er det naturligt, at den grønne energi gives tilbage til de borgere, som producerer det i baghaven. Udviklere skal derfor sikre mulighed for lokal medejerskab af projekterne til en bred kreds i lokalområdet.

[adresse] skal desuden gå foran og skabe rammerne for at lokale i fællesskab kan etablere store solcelleanlæg forankret i lokalområdet.

Udover lokal medejerskab bør det også sikres, at fortjeneste fra solcelleanlægget også kommer lokalområderne til gavn i hele anlægget levetid. Årligt skal der derfor udbetales midler til lokale projekter i lokalområdet ud over den lovbestemte grønne pulje. Der stilles derfor krav til udviklerne om, at en del af overskuddet skal indgå i lokale projekter til gavn for lokalområdet. Dette skal ske ud fra de lovlige planlægningsmæssige hensyn som kan varetages i forbindelse med opstillingen af vedvarende energi Ved placering af solcelleanlæg i nærhed til motorveje, stilles desuden krav om, at udviklerne skal etablere støjværn mod motorvejen i tilfælde, hvor det kan komme nærliggende byområder til gavn.

3) Bevaringsværdige landskaber med udkig friholdes

Nogle dele af [adresse] består af meget kuperet terræn, som er skabt naturligt for mange år siden. Derfor bør bevaringsværdige landskaber og bakkede landskaber med udsyn fra boligområder friholdes for solcelleanlæg. Der skal derfor altid udføres en landskabsanalyse, hvor der tages stilling til udsyn og påvirkning af kulturarv. Gives der tilladelse i kuperet terræn, så skal der være særligt tungtvejende grunde og lokal opbakning til projekterne.

Udgangspunktet bør være, at etablering af VE-anlæg placeres i støjbelastede arealer fx langs motorveje og ved erhvervsområder.

4) Biodiversitet

Med etablering af solcelleanlæg er der en god mulighed for at styrke naturen og skabe bedre rammer for biodiversitet og dyreliv. Udviklere skal derfor dokumentere, at nye anlæg sikrer en forbedring af den lokale biodiversitet, herunder bedre muligheder for vildt. Eksempelvis ved genåbning af rørlagte vandløb og etablering af nye naturområder og levesteder for vildt. Grønne korridorer bør desuden bryde de store solcelleanlæg og fungere som faunapassager, der tillader større dyr at færdes gennem området.

I forvejen er grønne bælter omkring solcelleanlæg nævnt i VE-planen, men disse krav bør skærpes, så det er tydeligt, at alle anlæg mod veje, huse, stier mv. skal omkranses af grønne bælter af buske og træer for at skjule anlæggene.

5) Rekreative muligheder

Der skal i og omkring anlæggene etableres rekreative adgange, som understøtter sundhed og friluftsliv. Udviklere skal derfor sikre, at der opsættes elementer såsom shelterpladser, mountainbikeruter, vandreruter, bænke, borde, udsigtsplatforme, bålhytter, stier, cykelstier og toiletbygninger. Herudover skal der etableres parkeringspladser og ladestander til elbiler. Alt sammen i dialog med lokalområdet.

6) Respekt for god landbrugsjord og udnyttelse af tagflader

Store solcelleanlæg lægger beslag på store arealer, der kan have værdi som god landbrugsjord til produktion af fødevarer eller vild natur, og arealressourcen i [adresse] er i forvejen begrænset. Projekter bør derfor have en høj energitæthed pr. arealenhed.

For også at udnytte kommunens mange store tagflader bør der desuden stilles krav om, at etablering af store solcellemarkanlæg sker i kombination med solceller på store tagflader. Udvikler skal derfor redegøre for, at der også etableres store solcelleanlæg i samarbejde med kommunens erhvervsvirksomheder med store tagflader.

INDSTILLING FRA MAGISTRATSAFDELINGEN FOR TEKNIK OG MILJØ

### Resume

Danmarksdemokraterne (DD) har på byrådsmødet den 31. januar 2024 fremsat et beslutningsforslag om udarbejdelse af nye retningslinjer til brug for myndighedsbehandling af sager om planlægning for og opsætning af anlæg til vedvarende energi (VE).

I mellemtiden har et bredt flertal i byrådet indgået politisk aftale om en ny klimaplan 2025-2030, hvori der ønskes en ny model for planlægning for VE, som kan sikre større hastighed i den fysiske planlægning, tydelig prioritering af forskellige arealhensyn samt i højere grad tilgodeser borgerdrevne energifællesskaber.

Klima- og Bæredygtighedsudvalget er endvidere allerede i gang med et forløb med fokus på at accelerere og forbedre udrulningen af VE i [adresse].

Teknik og Miljø anbefaler på den baggrund, at der ikke vedtages nye retningslinjer i kommuneplanen på nuværende tidspunkt men at Teknik og Miljø jf. den indgåede klimaaftale arbejder videre med udarbejdelse af modeller herfor til senere politisk behandling.

### Beslutningspunkter

Det indstilles:

1. At der ikke vedtages nye retningslinjer for behandling af VE-anlæg på nuværende tidspunkt.

2. At det tages til efterretning, at forslaget allerede er favnet af igangværende forløb i Klima- og Bæredygtighedsudvalget

3. At Teknik og Miljø jf. politisk aftale om ny klimaplan vender tilbage til byrådet med en ny model for planlægning af VE.

### Borgmesterens Afdelings påtegning

Fremsendes til Magistraten. Det bemærkes, at indstillingen ikke er fremsendt rettidigt til Borgmesterens Afdeling i forhold til at kunne nå byrådsbehandling indenfor den fastsatte frist på 3 måneder efter byrådsbehandlingen af beslutningsforslaget.

### Sagsforløb

Udvalg: [adresse]

Dato: 31-01-2024

Einar Jepsen: 20

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 31. januar 2024 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 08-10-2024

Einar Jepsen: 4

Fremsendes til [adresse] med bemærkning, at Magistraten i mødet den 8. oktober 2024 anbefaler, at byrådet tiltræder Magistratsafdelingen for Teknik og Miljøs indstilling af 24. september 2024.

Magistratsafdelingen for Teknik og Miljø udarbejder notat vedrørende potentiale (og status) for udnyttelse af tagareal i forhold til etablering af solceller (både privat og kommunale tagflader).